स्पेनद्वारा  इटाली पराजित
रियल म्याड्रिडका मिडफिल्डर इस्कोले उत्कृष्ट प्रदर्शन गर्दै दुई गोल गरेपछि शनिबार विश्वकप २०१८ को छनोटमा स्पेनले इटालीलाई ३–० ले पराजित गरेको छ ।
म्याड्रिड — रियल म्याड्रिडका मिडफिल्डर इस्कोले उत्कृष्ट प्रदर्शन गर्दै दुई गोल गरेपछि शनिबार विश्वकप २०१८ को छनोटमा स्पेनले इटालीलाई ३–० ले पराजित गरेको छ ।इस्कोले पहिलो हाफमै फ्रिकिक र लामो दूरीको प्रहारबाट गोल गर्दै स्पेनलाई बलियो स्थितिमा पुर्‍याएका थिए । अल्भारो मोराटाले बेन्चबाट आएर गोल गरेपछि स्पेनले ३–० को जित हात पार्‍यो ।सन् २००६ को विश्वकप छनोटयता इटालीले कुनै पनि प्रतियोगिताको छनोटमा पहिलोपल्ट हार बेहोरेको हो । यससँगै स्पेनले समूह ‘जी’ मा दोस्रो स्थानको इटालीसँग ३ अंकको स्पष्ट अग्रता लियो । समूहकै अर्को खेलमा मेसेडोनियाले इजरायललाई १–० ले हरायो ।लिभरपुलका १७ वर्षीय मिडफिल्डर बेन वुडबर्नले ‘डेब्यू’ मै गोल गरेपछि वेल्सले अस्ट्रियालाई १–० ले पराजित गर्‍यो । वुडबर्नले मैदान प्रवेश गरेको पाँच मिनेट नबित्दै गोल गरेका थिए । यस जितसँगै वेल्सको विश्वकपमा छनोट हुने सम्भावना जीवित रह्यो । समूह ‘डी’ मा वेल्स ११ अंकसहित तेस्रो स्थानमा छ । शीर्षस्थानको सर्बियाको १५ र दोस्रोमा रहेको आयरल्यान्डको १३ अंक छ ।समूह ‘आई’ को शीर्षस्थानमा रहेको क्रोएसियाले कोसोभोलाई १–० ले हरायो । दोस्रो स्थानमा रहेको युक्रेनले टर्कीलाई २–० ले पराजित गर्दै सीधै छनोट हुने आशा कायमै राख्यो । छनोटमा ३–३ खेल बाँकी रहँदा क्रोएसियाको १६ अंक छ भने युक्रेनले १४ अंक जोडेको छ ।